Document ID: 32012R0134

REGOLAMENT TAL-KUNSILL (UE) Nru 134/2012
tat-23 ta’ Jannar 2012
dwar l-allokazzjoni ta' opportunitajiet tas-sajd skont il-Protokoll għall-Ftehim ta' Sħubija dwar is-Sajd bejn il-Komunità Ewropea u r-Repubblika tal-Możambik
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43(3) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Fit-22 ta' Novembru 2007, il-Kunsill adotta r-Regolament (KE) Nru 1446/2007 dwar il-konklużjoni tal-Ftehim ta’ Sħubija dwar is-Sajd bejn il-Komunità Ewropea u r-Repubblika tal-Możambik (1) (il-Ftehim). Ġie anness miegħu Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim (2). Dak il-Protokoll skada fil-31 ta' Diċembru 2011.
(2)
Fit-2 ta' Ġunju 2011 ġie inizjalat Protokoll ġdid, li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Komunità Ewropea u r-Repubblika tal-Możambik ("il-Protokoll") li jagħti opportunitajiet tas-sajd lill-bastimenti tal-UE fl-ilmijiet li fihom il-Możambik għandu s-sovranità jew il-ġuriżdizzjoni fir-rigward tas-sajd.
(3)
Fit-23 ta’ Jannar 2012 il-Kunsill adotta d-Deċiżjoni 2012/91/UE (3) dwar l-iffirmar, f'isem l-Unjoni Ewropea, u l-applikazzjoni provviżorja tal-Protokoll,
(4)
Il-mod li bih jiġu allokati l-opportunitajiet tas-sajd bejn l-Istati Membri għandu jiġi ddefinit għal tul iż-żmien tal-Protokoll.
(5)
Skont l-Artikolu 10(1) tar-Regolament tal-Kunsill (KE) Nru 1006/2008 tad-29 ta’ Settembru 2008 dwar l-awtorizzazzjonijiet għall-attivitajiet tas-sajd tal-bastimenti tas-sajd tal-Komunità barra mill-ilmijiet tal-Komunità u l-aċċess ta’ bastimenti ta’ pajjiżi terzi għall-ilmijiet tal-Komunità, (4) f’każ li l-opportunitajiet tas-sajd allokati lill-Unjoni skont Ftehim ta’ Sħubija dwar is-Sajd ma jkunux qed jintużaw għal kollox, il-Kummissjoni għandha tinforma lill-Istati Membri kkonċernati dwar dan. In-nuqqas ta' tweġiba sad-dati ta' skadenzi li jiġu ffissati mill-Kunsill għandu jitqies bħala konferma li l-bastimenti tal-Istat Membru kkonċernat mhux qed jagħmlu użu sħiħ mill-opportunitajiet tas-sajd tagħhom fil-perjodu speċifikat. Huwa importanti li dawn l-iskadenzi jiġu ffissati.
(6)
Peress li l-Protokoll għall-Ftehim, skada fil-31 ta’ Diċembru 2011, dan ir-Regolament għandu japplika mill-1 ta’ Frar 2012,
ADOTTA DAN IR-REGOLAMENT:
Artikolu 1
1. L-opportunitajiet tas-sajd stabbiliti mill-Protokoll għandu jitqassam kif ġej bejn l-Istati Membri:
(a)
sajd b'bastimenti bit-tartarun għat-tonn:
Spanja
22 bastiment
Franza
20 bastiment
L-Italja
bastiment wieħed (1)
Total
43 bastiment
(b)
sajd b'bastimenti bil-konz tal-wiċċ:
Spanja
16-il bastiment
Franza
8 bastimenti
Il-Portugall
7 bastimenti
Ir-Renju Unit
bastiment wieħed (1)
Total
32 bastiment
2. Ir-Regolament (KE) Nru 1006/2008 għandu japplika bla ħsara għal-Ftehim u l-Protokoll.
3. Jekk l-applikazzjonijiet għall-awtorizzazzjoni tas-sajd mill-Istati Membri msemmija fil-paragrafu 1 ma jkoprux l-opportunitajiet kollha tas-sajd stabbiliti bil-Protokoll, il-Kummissjoni għandha tikkunsidra t-talbiet għall-awtorizzazzjoni tas-sajd minn kwalunkwe Stat Membru ieħor skont l-Artikolu 10 tar-Regolament (KE) Nru 1006/2008.
4. Id-data tal-iskadenza li fiha l-Istati Membri għandhon jikkonfermaw li ma jużawx b’mod sħiħ l-opportunitajiet tas-sajd allokati skont il-Ftehim, kif imsemmi fl-Artikolu 10(1) tar-Regolament (KE) Nru 1006/2008, għandha tkun stabbilita għal għaxart (10) ijiem tax-xogħol mill-jum li fih il-Kummissjoni tinforma lill-Istati Membri li l-opportunitajiet tas-sajd ma ġewx eżawriti.
Artikolu 2
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Ir-Regolament għandu japplika mill-1 ta’ Frar 2012
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-23 ta’ Jannar 2012.

Labels: 5
8
6
18
15